L-Istati Uniti u l-alleati li jinkludu pajjiżi Għarab bdew l-attakki mill-ajru kontra l-Istat Islamiku fis-Sirja. Dan ġie kkonfermat minn kelliem tal-Pentagon li qal li l-fighter u bomber jets intużaw waqt l-attakki. L-attakki kienu mistennija bħala parti mill-pjan ta’ Barack Obama biex jeqred l-Istat Islamiku li din is-sena rnexxielhom jieħdu il-kontroll ta’ bosta żoni fis-Sirja u l-Iraq. L-istati Uniti diġà attakkaw bl-ajru 190 darba minn Awwissu, madanakollu l-attakki tal-bieraħ huma aktar immirrati biex jolqtu fil-laħam il-ħaj il-grupp terroristiku.